ཆོས་ཉིད་ནམ་མཁའི་ཀློང་མཛོད་ལས༔གསང་སྔགས་རྡོ་རྗེ་ཐེག་པའི་ཡང་ཞུན༔དངོས་ཞེན་རེ་དོགས་གཅོད་པའི་གདམས་པ༔གནས་ལུགས་རང་ཞལ་སྤྲོད་པའི་མན་ངག༔སྒྲུབ་མཆོག་ས་ར་ཧ་པའི་སྙིང་ཐིག་ཟབ་མོ་བཞུགས་སོ༔
དབུ་ཁྲིད་བརྡ་ཡིག༔༥༠དཔལ་ཨོ་རྒྱན་མཚོ་སྐྱེས་རྡོ་རྗེ་དང་གྲུབ་པའི་མཆོག་བརྙེས་ས་ར་ཧ་པས་ངའི་བུ་སློབ་ཐམས་ཅད་བྱིན་གྱིས་བརླབས་ནས་རྗེས་སུ་བཟུང་སྟེ་ཁམས་གསུམ་ཆོས་ཀྱི་རྒྱལ་པོ་རུ་དབུགས་དབྱུང་བར་མཛད་དུ་གསོལ༔བདག་དང་ཡུལ་གྱི་འཕྱང་བ་ཆེན་པོ་རང་མལ་དུ་ཞིག་པས་བདག་མེད་བདེན་པ་མངོན་མཐོང་རྩོལ་མེད་ཐད་གྲོལ་དུ་བརྡོལ་བའི་གསང་བའི་ནམ་མཁའ་བདེ་ཆེན་ཀུན་ཏུ་བཟང་མོའི་བྷ་ག་ཡངས་པའི་ཀློང་དུ༔ཨེ་ཝཾ་ཟུང་འཇུག་གི་བཀོད་པ་ངོམས་པའི་གནས་རང་སྣང་དོན་གྱི་འོག་མིན་དེར༔སྟོན་འཁོར་སྒྱུ་འཕྲུལ་རོལ་པའི་རྒྱལ་པོ་ས་ར་ཧ་པའི་རོལ་རྩལ་འཁོར་དུ་ངོམས་པའི་ཐོག་མ་ཡེ་ཤེས་ཉི་མ་དང་༔ཤེས་རབ་ཟླ་བའི་དབང་པོ་ལ་བཀའ་བསྒོས་ཏེ༔ཆོས་ཉིད་ཀློང་གི་ཡང་མཛོད་ཆེན་པོའི་སྒོ་ཕྱེས་ནས་རིན་པོ་ཆེ་མི་ཟད་རྒྱན་འཁོར་ཞེས་བྱ་བའི་གབ་བྱང་ཆེན་པོ་འདི་ཉིད་བདག་ཀློང་གྲོལ་རྡོ་རྗེ་མི་འགྱུར་ལ་གཅེས་ནོར་དུ་གནང་བ་ཡིན༔དེའི་ཚེ་དེའི་དུས་ན་འོད་གསལ་བརྡལ་ཁྱབ་ཆེན་པོའི་གསལ་སྒྲོན་རང་ཤར་ནས་བྱ་རྩོལ་མེད་པའི་འོད་ཀྱི་མདངས་འདི་ཡང་ཡུལ་ངོས་བཟུང་དང་བྲལ་བ་ཚོགས་སྨོན་ལས་འཕྲོ་འཛོམ་པའི་གདུལ་བྱའི་གང་ཟག་དེའི་ཟ་ཐང་དུ་རང་བྱུང་བའོ༔ཡུལ་དང་ཡུལ་ཅན་ལག་སྦྲེལ་ཕྲེང་བའི་མུ༔དཔེ་རྟགས་གཤིས་ལུགས་ཐབས་ཤེས་སྙོམས་ཞུགས་པའི༔བདེ་སྟོང་ཀློང་རྒྱས་འདེབས་མའི་ལྟོ་བར་སྦྲུམ༔མཐའ་སྡུད་ཀུན་ཆུབ་བུམ་པའི་རྒྱལ་པོར་ཟུངས༔སྟོང་ཆེན་ནམ་མཁའ་སྟོང་པའི་དཔེར་ཆེ་བས༔འདམ་བུའི་ཁུང་བུ་སྟོང་པའི་ཧར་མི་སངས༔ཞེས་བྱུང་བའི་ཁུངས་ནི༔༠༠༠༠བརྡ་ཡིག༔༥༢ཀྱེཿརྒྱལ་དང་རྒྱལ་སྲས་མ་ལུས་འདུས་པའི་ཞལ༔སྐལ་ལྡན་གདུལ་བྱའི་ཤེས་རྒྱུད་སྨིན་མཛད་ཅིང་༔འཁོར་བ་མྱང་འདས་ཀློང་སྒྲོལ་མཐུ་མངའ་བའི༔རིགས་ཀུན་ཁྱབ་བདག་བླ་མ་དེ་མཁྱེན་ནོ༔དལ་འབྱོར་ལྡན་པའི་མི་ལུས་རིན་ཆེན་ཐོབ༔ཚོགས་སྨོན་ལས་འབྲེལ་བཟང་པོའི་རྒྱུ་འབྲས་བསྐྱེད༔ཡང་ཡང་རྙེད་དཀའ་ཨུ་དུམ་ཝ་ར་འདྲ༔ཐམས་ཅད་མཁྱེན་པའི་གོ་འཕང་མྱུར་འགྲུབ་ཤོག༔དེའི་དོན་བསྒོམ་ནས་བློ་སྦྱོང་བ་ལ༔དལ་འབྱོར་རང་གི་ངོ་བོ་ལ་བསམ་པ་དང་༔རྙེད་པར་དཀའ་བའི་རྒྱུ་མཚན་བསྒོམ་པ་ལས༔དང་པོ་ནི༔སྐྱེ་གནས་ཀྱི་བྱེ་བྲག་ལས་ཕྱི་ནང་གི་མི་ཁོམ་པ་བརྒྱད་དུ་ངས་སྨྲ་བ་ཡིན༔དམྱལ་བ་པ་དག་ནི་ཚ་གྲང་གི་སྡུག་བསྔལ་དྲག་པོས་ངལ་གསོ་བའི་བར་སྐབས་ཐང་ཅིག་ཙམ་ཡང་མེད་དེ་ཆོས་བྱེད་པའི་དལ་ཁོམ་མེད་པ་སྨོས་ཅི་དགོས༔ཡི་དྭགས་པ་ནི་བཀྲེས་ཤིང་སྐོམ་པའི་གདུང་བ་དྲག་པོས་མནར་ཏེ་ཟས་སྐོམ་ཁོ་ན་ལ་སྲེད་པ་ལས་རྣམ་པར་རྟོག་པ་གཞན་འགགས་པས་དལ་ཁོམ་མེད་པ་དང་༔དུད་འགྲོ་པ་དག་ནི་གླེན་ལྐུགས་བཀོལ་སྤྱོད་ཀྱི་སྡུག་བསྔལ་དྲག་པོས་གདུང་བ་ལས་དགེ་སྡིག་ཤན་འབྱེད་ཀྱི་ཤེས་རིག་གི་མིག་མེད་པས་དལ་བའི་སྐབས་མེད་པ་དང་༔ལྷ་ཚེ་རིང་པོ་བ་རྣམས་ནི་དགའ་བདེ་ལོངས་སྤྱོད་ཀྱི་རོས་རྟག་ཏུ་མྱོས་ནས་ཆོས་ལ་འཇུག་པའི་འདུ་ཤེས་མི་སྐྱེ་བས་རང་བྲེལ་བ་སྟེ༔ཕྱིའི་སྐྱེ་གནས་ཀྱི་མི་ཁོམ་པ་བཞིར་མ་སྐྱེས་ཤིང་ནང་མི་ལུས་ཐོབ་པ་ལ་དགའ་བ་བསྒོམ་པར་བྱའོ༔ནང་མི་ལུས་ཐོབ་ཀྱང་ཆོས་ཀྱི་སྣོད་དུ་མ་གྱུར་པའི་མི་ཁོམ་པ་བཞི་ཡོད་དེ༔བཞི་པོ་ནི༔མུ་སྟེགས་དང་ཀླ་ཀློ་པ་དག་ཏུ་སྐྱེས་ན་ལྟ་སྒོམ་ཕྱིན་ཅི་ལོག་པ་ལ་གདིང་འཆའ་བ་དང་༔ཡུལ་མཐའ་འཁོབ་དང་༔མུན་བསྐལ་ལ་སྐྱེས་ན་དགེ་སྡིག་ངོ་མི་ཤེས་པས་མི་ཁོམ་པ་དང་༔ལྐུགས་པ་སོགས་སེམས་ལས་སུ་མི་རུང་བའི་དྲན་པ་ཉམས་པ་དག་ནི་ཆོས་ལ་འཇུག་པའི་བློ་མེད་པ་དང་ཚིག་དོན་གྱི་བརྡ་མི་འཕྲོད་པས་མི་ཁོམ་པ་སྟེ༔མི་ཁོམ་པ་བརྒྱད་པོ་གང་དུ་སྐྱེས་ཀྱང་ཆོས་བྱེད་མི་ཁོམ་པས༔དེ་དག་གང་དུའང་མ་སྐྱེས་པ་ནི་ཆོས་སྒྲུབ་པའི་རང་དབང་དང་ལྡན་པས་དལ་བ་ཡིན༔དེའི་སྟེང་དུ་ཆོས་ཉམས་སུ་ལེན་པ་ལ་འབྱོར་པ་བཅུ་ཡང་ཚང་དགོས་པས་དེའི་རྒྱུ་མཚན་ནི༔མི་ལུས་མ་ཐོབ་ན་ཆོས་ཟབ་མོ་དང་མི་མཇལ་བ་ལས་མིའི་ལུས་རྟེན་གྱི་འབྱོར་པ་ཐོབ༔མི་ལུས་ཐོབ་ཀྱང་ཡུལ་གྱི་དབུས་སུ་མ་སྐྱེས་ན་ཆོས་མི་དར་བ་ལས་ཡུལ་དབུས་ཁྱད་འཕགས་ཏུ་སྐྱེས་པས་གནས་ཀྱི་འབྱོར་པ་དང་༔དབང་པོའི་སྒོ་རྣམས་མ་ཚང་ན་ཆོས་ཀྱི་སྣོད་ལ་བྲི་བས་སྐྱོན་ཡོད་དེ་དེ་ཚང་བས་དབང་པོའི་སྣོད་ཀྱི་འབྱོར་པ་དང་ལྡན༔ལས་ཀྱི་མཐའ་ལོག་སྟེ་ཆོས་སྒོར་མི་འཇུག་པའི་སྐྱེ་བོ་ཕོ་མོ་བྲན་དང་ཁོལ་པོ་དག་ནི་མི་ལུས་ཐོབ་ཀྱང་ཐོབ་ཙམ་ལས་དོན་མེད་པར་མི་ལུས་སྣང་ཙམ་པ་སྟེ་ཆོས་དང་མི་འཕྲད་པ་ལས༔ཆོས་སྒྲུབ་པའི་ལས་དང་ལྡན་པའི་འབྱོར་པ༔དད་མི་རུང་བའི་གནས་ངན་མུ་སྟེགས་སོགས་ལ་མི་དད་ཅིང་དད་པའི་གནས་བསྟན་པ་ཁྱད་པར་ཅན་ལ་དད་པ་དད་པའི་ནོར་གྱི་འབྱོར་པ་དང་ལྔ་པོ་ནི་རང་གི་ངོས་ལ་ཚང་བའི་རང་འབྱོར་ལྔ་ཞེས་བྱ་བ་ཡིན༔སངས་རྒྱས་འཇིག་རྟེན་དུ་བྱོན་པས་སྟོན་པ་ཁྱད་པར་ཅན་གྱི་འབྱོར་པ་དང་༔དམ་པའི་ཆོས་གསུངས་པ་ལམ་ཟབ་མོའི་འབྱོར་པ་དང་༔བསྟན་པ་མ་ནུབ་པར་གནས་པ་བསྟན་པ་རིན་པོ་ཆེའི་འབྱོར་པ་དང་༔དེ་ལ་ཞུགས་སུ་ཟིན་པ་རང་གི་སྐལ་པའི་འབྱོར་པ་དང་༔དགེ་བའི་བཤེས་གཉེན་རྣམས་བཞུགས་པ་བླ་མ་དམ་པའི་འབྱོར་པ་སྟེ༔ལྔ་པོ་ནི་ཕྱིའི་ཡུལ་དུ་ཚང་བས་གཞན་གྱི་འབྱོར་པ་ཞེས་བྱའོ༔དེ་ནི་དལ་འབྱོར་རང་གི་རྣམ་གྲངས་ཡིན་ཏེ་འདིའི་དོན་བློ་ལ་བསྒོམ་པ་ནི༔ད་ལྟ་དལ་འབྱོར་བཅོ་བརྒྱད་ཚང་བའི་མི་ལུས་འདི་སྔོན་གྱི་དགེ་བ་བཟང་པོའི་འབྲས་བུ་ཡིན་ཏེ༔ད་རེས་འདི་དོན་དང་ལྡན་པ་ཞིག་མ་བྱས་ན་སྔོན་གྱི་དགེ་འབྲས་འདི་ཀས་ཟད་ནས་ད་ཕན་ཆད་བདེ་བའི་སྐབས་འཚོལ་བའི་དུས་མི་འོང་སྙམ་ནས་སྒོ་གསུམ་དགེ་བ་ལ་བསྐུལ་བར་བྱའོ༔འདི་འདྲ་བའི་ཡོན་ཏན་ཐམས་ཅད་ཚང་བའི་ལུས་རྟེན་བཟང་པོ་ནི་སྤྱིར་འགྲོ་བ་རིགས་དྲུག་རང་གི་མཐོང་ཚོར་ཐམས་ཅད་ལ་བརྟག་ནས་རྩིས་གྲངས་བཏང་སྟེ་རྒྱུད་ལ་བཀལ་ནས་ཆོས་ལམ་དུ་བློ་འཇུག་པ་ནི་གནད་དམ་པའོ༔དལ་འབྱོར་མི་ལུས་ཚེ་ཡིས་བཟའ་བ་ལ་གཞིག་ནས་མི་རྟག་པ་བསྒོམ་པ་ནི༔ཕྱི་སྣོད་འཇིག་རྟེན་མི་རྟག་འཇིག་ཆགས་གནས༔ནང་བཅུད་སེམས་ཅན་སྐྱེ་འཆིའི་ཚོང་དུས་འགྲིམ༔ལོ་ཟླ་ཞག་དུས་གར་གྱི་རྣམ་འགྱུར་བཞིན༔མི་རྟག་འཆི་བ་དྲན་པར་བླ་མ་མཁྱེན༔ཞེས་ངག་ཏུ་བརྗོད་ཅིང་ཡིད་ལ་བསྒོམ་པ་ནི༔ཕྱི་སྣང་བ་སྣོད་ཀྱི་འཇིག་རྟེན་འདི་ཡང་སྲ་མཁྲེག་ཐོགས་རེག་གི་གཟུགས་སུ་འདུག་ཀྱང་མཐར་མེ་ཡིས་ཞེ་དགུ་ཆུ་ཡིས་ལན་བདུན་རླུང་གིས་ལན་གཅིག་ཏུ་འཐོར་ཏེ་ཅང་མེད་ནམ་མཁའ་སྟོང་པར་འགྱུར་བ་དང་༔ཁང་ཁྱིམ་ཡུལ་ཞིང་རྣམས་ཀྱི་ཤུལ་ལ་བརྟག་ན་ཡང་སྔོན་སྐྱེས་པ་ཕོ་མོ་རྣམས་ཀྱིས་བརྩིག་བཞེངས་སོ་ནམ་བཟང་པོས་བདག་འཛིན་གཏན་ནོར་དུ་རློམས་ནས་དཀའ་བ་སྤྱད་པའི་རྨང་ཤུལ་དུ་ལྟོས་ལ་བྱ་བྱེད་གཅེས་ནོར་ཐམས་ཅད་དེར་མཚོན་པའི་ཚུལ་ལ་ལྟོས༔སྲིད་པ་བཅུད་ཀྱི་སྐྱེ་འགྲོ་ཐམས་ཅད་སྔ་ནུབ་ཕྱི་འབྱུང་ཚོང་དུས་ཀྱི་ཚོགས་པ་བཞིན་དུ་འགྲོ་འོང་གི་རྣམ་པ་དང་༔མཐོང་ཚོར་གྱི་སྐྱེ་འགྲོ་ཕ་མ་ཐམས་ཅད་ཚེ་ལོ་སྐྱེ་འཆིའི་ཚད་མི་ངེས་པར་རང་ས་ནས་ཤི་བ་ལ་བློས་གཞལ་ནས་ནམ་འཆི་ཆ་མེད་བསྒོམ་པ་དང་༔སྐྱེ་ནས་ད་ལྟའི་བར་གྱི་ཚེ་ཡི་ཡུན་ལ་བློས་གཞིག་ན་སྐད་ཅིག་ཙམ་ལས་མི་རིང་༔རྨིར་སྣང་ཙམ་ལས་མི་བདེན་པ་ལ་བསམ་མནོ་བཏང་ནས་དལ་ཁོམ་མེད་པར་དགེ་བ་སྒྲུབ་ཅིང་༔འཕོ་འགྱུར་མེད་པའི་ངེས་འབྱུང་དང་སྐྱོ་ཤས་བསྒོམ་པ་ནི་གནད་གཉིས་པའོ༔ཀྱཻ་སྐྱེས་བུ་ཆེན་པོ་ཁྱོད་ཉོན་ཅིག༔གནད་འདི་མེད་ན་ཆོས་གང་བསྒྲུབ་ཀྱང་དོན་གཉེར་གྱི་བརྩོན་འགྲུས་དང་སྙིང་རུས་ནི་དབྱར་ཁའི་བ་མོ་ལྟ་བུ༔ལ་ཁའི་ན་བུན་ལྟ་བུ༔མཚན་མོའི་མེ་འོད་ལྟ་བུ་ལས་ཚུགས་མི་ཐུབ་པ་ཡིན༔བདག་གྲུབ་བརྒྱའི་མེས་པོ་ཡང་ཤིང་རྟ་ཆེན་པོ་འདི་ལ་ཞོན་ནས་དོན་གཉིས་གྲུབ་པ་ཡིན༔དུས་གསུམ་གྱི་རྒྱལ་བ་སྲས་དང་བཅས་པ་ཐམས་ཅད་བརྒལ་བའི་ཤིང་རྟ་ཆེན་པོ་འདི་ལ་ཞོན་ནས་ཐར་པ་ཆེན་པོའི་གྲོང་ཁྱེར་དུ་ཕྱིན་ཏེ་ཕྱིན་པ་ཕྱིན་འགྱུར་དུ་གདོན་མི་ཟ་བས་གདམས་ངག་གི་གཙོ་བོར་ཟུངས་ཤིག༔བཟོད་མེད་སྡུག་བསྔལ་དྲག་པོའི་ཁྲི་མུན་དུ༔ཐང་ཅིག་བདེ་བའི་སྐབས་མེད་ཉམ་ཐག་ཅིང་༔མཐའ་མེད་ལས་ཀྱི་འཕེལ་ཁར་སྣོན་སྤེལ་བའི༔འཁོར་བའི་མཚོ་ལས་སྒྲོལ་ཞིག་བླ་མ་མཁྱེན༔དེའི་དོན་ཡིད་ལ་བསྒོམ་པ་ནི༔དམྱལ་བའི་སྡུག་བསྔལ་ལ་བསམ་ན་ཚ་བའི་དམྱལ་ཁམས་བརྒྱད་པོ་ཐིག་ནག་ནས་མནར་མེད་བར་མས་རིམ་དུ་གནས༔འཇིག་རྟེན་འདིའི་མེ་ལས་བདུན་འགྱུར་དུ་བསྐལ་པའི་མེས་ཚ་སྟེ༔དེ་ལས་བདུན་འགྱུར་དུ་དམྱལ་བ་ཡང་སོས་པའི་མེས་ཚ་བ་ཡིན༔དེ་ལས་ཀྱང་བདུན་འགྱུར་དུ་ཐིག་ནག་པའི་མེས་ཚ་བའི་དཔེས་འོག་མ་རྣམས་མནར་མེད་ཀྱི་བར་དུ་བདུན་འགྱུར་གྱིས་ཚ་བ་དང་སྡུག་བསྔལ་ཡང་དེ་བཞིན་དུ་བརྣག་པར་དཀའ་བ་ཡིན་པས༔དེ་ལ་བསམ་ན་དེང་སང་གི་ལུས་ལ་མེ་སྟག་གཅིག་ཕོག་པ་ཙམ་ཡང་མི་བཟོད་པར་སྐད་ངན་ཤོར་བ་ཙམ་འབྱུང་ན༔སྡུག་བསྔལ་དེ་ལྟ་བུ་ཉམས་སུ་མྱོང་བ་ནི་ལྟ་ཅི་སྨོས༔ཞེས་ཞེ་ཐག་པ་ནས་བསམ་ཞིང་བློ་སྦྱོང་བར་བྱའོ༔གྲང་བའི་དམྱལ་ཁམས་བརྒྱད་ལ་ཡང་གྲང་དབལ་བསྐལ་པ་འཇིག་པའི་རླུང་ལས་ཀྱང་བརྒྱ་འགྱུར་གྱིས་གྲང་བ་གསེར་གྱི་ཐོ་ལུམ་ལྟ་བུ་ཡང་ཨུཏྤལ་བཞིན་དུ་འགས་པར་འགྱུར་བ་ཡིན་ཏེ༔སྡུག་བསྔལ་དེ་ལྟ་བུ་ཉམས་སུ་མྱོང་བ་མ་ཟད་ད་ལྟ་ཉིན་ཞག་གཅིག་གི་གྲང་ལྷག་མི་བཟོད་པ་ལ་བློས་གཞིག་ན་བསྐལ་པ་མང་པོར་སྡུག་བསྔལ་མྱོང་བ་ལྟ་ཅི་སྨོས་སྙམ་དུ་སྡུག་བསྔལ་བློ་ཐོག་ཏུ་བླང་ནས་བློ་སྦྱོང་བར་བྱ༔ངན་སོང་གི་གནས་གཉིས་པ་ཡི་དྭགས་ལ་ཡང་བཀྲེས་ཤིང་སྐོམ་པས་གདུང་ཞིང་ལུས་ལ་མེ་འབར་བ་དང་༔གསུམ་པ་བྱོལ་སོང་ལ་ཡང་བླུན་རྨོངས་བཀོལ་སྤྱོད་ཀྱི་སྡུག་བསྔལ་དྲག་པོས་རྟག་ཏུ་གདུང་བ་དང་༔མཐོ་རིས་གསུམ་པོ་ལ་ཡང་མི་སྐྱེ་རྒ་ན་འཆི༔ལྷ་མ་ཡིན་འཐབ་རྩོད༔ལྷ་འཆི་འཕོ་ལྟུང་བའི་སྡུག་བསྔལ་ལ་སོགས་པ་སྡུག་བསྔལ་གྱི་མེ་འོབས་སྡུག་བསྔལ་གྱི་ཁྲི་མུན་ཆེན་པོས་གདུང་ཞིང་མནར་བ་ལས༔བདེ་བ་སྡུག་བསྔལ་གྱིས་མ་བསླད་པ་སྤུ་རྩེ་ཙམ་ཡང་མེད་པ་ལ་བློས་གཞིག་ནས་རྒྱུད་ལ་བཀལ་ཏེ་བློ་སྦྱོང་བ་ནི་ཆོས་ལམ་དུ་འགྲོ་བའི་གནད་དམ་པའོ༔འདི་ལྟ་བུར་བློ་སྦྱོང་ནས་ལམ་དུ་ཞུགས་པ་རྣམས་ནི་ཕྱིར་མི་ལྡོག་པའི་ཚུགས་ཐུབ་པ་ཡིན༔དེ་ལྟར་བློ་མ་སྦྱོང་བ་དག་ནི་ཆོས་ལམ་དུ་ཞུགས་ཀྱང་རི་གཟར་གྱི་རྡོ་ལྟ་བུར་ངེས་མེད་དུ་ཡིད་བརྟན་མེད་པར་ཕྱིར་ལྡོག་པར་སླ་བ་ཡིན་ཏེ༔ཆོས་ཐམས་ཅད་ཀྱི་བསྐུལ་མ་འདི་ཀ་ཡིན་པས་རྟག་ཏུ་འདི་ཁོ་ན་ལ་སྐྱོ་ཤས་ཆེན་པོ་བསྐྱེད་པ་ནི་གསུམ་པའོ༔དཀར་ནག་ལས་ཀྱི་རྣམ་སྨིན་མི་བསླུ་བར༔བག་ཆགས་བདེ་སྡུག་ཉེ་བར་ལེན་པའི་སེམས༔རྒྱུ་དང་འབྲས་བུར་སྤྱོད་པའི་མཁན་པོར་གྲུབ༔བསླུ་མེད་གཏན་གྱི་མགོན་པོ་བླ་མ་མཁྱེན༔ཞེས་བརྗོད་ཅིང་རང་རྒྱུད་ཀྱི་སྐྱོན་ལ་རྟག་ཏུ་བརྟག་ནས་ཉེས་སྤྱོད་སྡོམ་པ་ལ༔ཁམས་གསུམ་འཁོར་བ་སྡུག་བསྔལ་གྱི་རྒྱ་མཚོ་འདིར་བཟོད་མེད་ཀྱི་སྡུག་བསྔལ་དྲག་པོ་རྟག་ཏུ་མྱོང་བར་བྱེད་པའི་རྒྱུ་མི་དགེ་བའི་ལས་ཡིན་པས༔དེ་ལ་མི་དགེ་བ་ནི༔ལུས་ཀྱི་ལས་གསུམ་སྲོག་གཅོད་པ༔མ་བྱིན་པ་ལེན་པ༔འདོད་ལོག་སྤྱོད་པ་དང་གསུམ༔ངག་གི་ལས་བཞི་རྫུན་སྨྲ་བ༔ཕྲ་མ་སྨྲ་བ༔ཚིག་རྩུབ་སྨྲ་བ༔ངག་འཁྱལ་སྨྲ་བ་དང་བཞི༔ཡིད་ཀྱི་ལས་གསུམ་བརྣབ་སེམས༔གནོད་སེམས༔ལོག་ལྟ་དང་གསུམ་སྟེ་བཅུ་པོ་ནི་མི་དགེ་བ་ཀུན་འདུས་སུ་འདུག་པས་རྩ་བ་ཡིན་ཏེ༔དེ་དག་གི་གཞི་ལའང་ཀུན་སློང་གི་བྱེད་ལས་ཀྱིས་སྡུག་བསྔལ་ཆེ་འབྲིང་ཆུང་གསུམ་དུ་བྱེད་དེ༔ཞེ་སྡང་གི་ལས་ཀྱིས་མནར་མེད༔འདོད་ཆགས་ཀྱི་ལས་ཀྱིས་ཡི་དྭགས༔གཏི་མུག་གི་ལས་ཀྱིས་དུད་འགྲོར་འཕེན་པ་ཀུན་སློང་གི་བྱེད་ལས་ཡིན༔དབང་དང་རྒྱུ་མཐུན་གྱི་འབྲས་བུ་ཡང་མི་དགེ་བ་དེ་དག་རང་རང་གི་ལྕི་ཡང་བར་པ་ཐོགས་མེད་ཐོགས་བཅས་ཀྱི་ཡུལ་ཀུན་སློང་གིས་བསྐྱེད་པ་ཡིན་ཏེ་དེ་དང་དེ་ལྟ་བུའོ༔མི་དགེ་བའི་ལས་ལའང་ངེས་པ་དང་མ་ངེས་པ་གཉིས་ཏེ༔ངེས་པ་ནི་ཕ་མ་དང་༔སློབ་དཔོན་དང་༔དགྲ་བཅོམ་པ་རྣམས་བསད་པ་དང་༔རྒྱལ་བའི་སྐུ་ལ་ངན་སེམས་ཀྱིས་ཁྲག་འབྱིན་པ་ལྔ་པོ་ནི་དམྱལ་བ་མནར་མེད་དུ་ལྟུང་ངེས་པས་ན་ངེས་པའི་སྡིག་པའོ༔དེ་ལས་གཞན་པ་ནི་དམ་ཉམས་མ་གཏོགས་པ་མ་ངེས་པའི་སྡིག་པ་སྟེ་གཞི་བསམ་སྦྱོར་བ་མཐར་ཐུག་རྣམས་ཚང་ནའང་མཐར་དེ་ལྟ་བུའི་སྲེད་ལེན་གྱིས་གསོས་མ་ཐེབ་ན་སྐྱེ་བ་གཅིག་གི་ལས་ཀྱིས་དེ་འདྲར་འཕེན་པའི་ངེས་པ་མེད་པས་མ་ངེས་པའི་སྡིག་པ་ཞེས་བྱ་བ་ཡིན༔བཤགས་སྡོམ་གྱིས་ཀྱང་འབྱང་སླ་བ་ཡིན༔དགེ་བ་ལའང་ཟག་བཅས་དང་ཟག་མེད་གཉིས་ལས༔ཟག་བཅས་ནི་བྱང་ཆུབ་སེམས་ཀྱི་རྒྱས་མ་ཐེབས་པ་སྟེ༔ཆེན་པོས་གཟུགས་ཁམས་དང་༔འབྲིང་གིས་འདོད་ལྷ༔ཆུང་ངུས་མིའི་རྒྱལ་པོ་སོགས་དགེ་བ་དེའི་འབྲས་བུ་མ་ཟད་ཀྱི་བར་དུ་བདེ་འབྲས་བསྐྱེད་དེ་བསོད་ནམས་དུ་འགྱུར་བའི་བསོད་ནམས་ཆ་མཐུན་དུ་ཡང་གྲགས༔ཟག་མེད་ནི་ཀུན་སློང་བྱང་ཆུབ་སེམས་ཀྱི་རྒྱས་ཐེབས་པ་སྟེ་མི་ཟད་པར་གོང་ནས་གོང་དུ་འཕེན་པས་ཟག་མེད་དང་༔བདག་མེད་རྟོགས་པའི་ཤེས་རབ་ནི་ས་ལམ་བདེན་གཉིས་ཟུང་འཇུག་གཅིག་ཆར་དུ་རྫོགས་ཤིང་ཁམས་གསུམ་ལས་ཐར་ནས་གཏན་གྱི་བདེ་བ་ཐོབ་པས་ཐར་པ་ཆ་མཐུན་ཞེས་བྱའོ༔དེ་ལྟར་ལས་དཀར་ནག་རྒྱུ་འབྲས་ཀྱི་བླང་དོར་ཐམས་ཅད་མདོ་རྒྱུད་མན་ངག་གི་དོན་བཞིན་ལག་ལེན་མ་ནོར་བ་ནི་ཐར་པ་ཆེན་པོའི་གྲོང་ཁྱེར་དུ་འཇུག་པའི་ཤིང་རྟ་ཆེན་པོ་ཡིན་ཏེ་གནད་བཞི་པའོ༔ཕཊ༔ཡེ་གཞི་ཀ་དག་ཕྱོགས་ཡན་ཀུན་བཟང་མོ༔རང་བཞིན་རང་ངོར་སངས་པ་མཁའ་སྤྱོད་མ༔ཐུགས་རྗེ་ཀུན་ཁྱབ་བརྡལ་བ་ཁྲོས་མའི་སྐུར༔སྐྱབས་སུ་མཆིའོ་དགོངས་པར་འུབ་ཆུབ་རོལ༔ཅེས་རང་སྣང་གི་བཀོད་པ་འདི་སྐད་ཅིག་དེ་ཉིད་ལ་གནས་སུ་གྱུར་པ་ལས་མཁའ་སྤྱོད་བདེ་བ་ཆེན་པོའི་གནས་དང་ཞིང་ཁམས་ཡོངས་སུ་རྫོགས་པར་གསལ་བའི་དབུས་སུ༔རང་དང་སེམས་ཅན་ཐམས་ཅད་གནས་པའི་མདུན་གྱི་ནམ་མཁར་པདྨ་དང་ཉི་ཟླ་བམ་རོའི་སྟེང་དུ་རྩ་བའི་བླ་མ་དང་གཉིས་སུ་མེད་པའི་མ་ཅིག་ཁྲོས་མ་ནག་མོ་མཐིང་ནག་ཕྱག་གཡས་གྲི་གུག་དང་གཡོན་པས་ཐོད་ཁྲག་བསྣམས་པ༔ཞབས་གཉིས་གར་སྟབས་བསྒྱུར་བ་རོའི་གདན་ལ་རོལ་པ༔ཞལ་གདངས་ལྗགས་འདྲིལ་སྤྱན་གསུམ་བསྒྲད་པ༔དབུ་སྐྲ་དམར་སེར་སྲིད་པའི་རྩེ་མོར་བརྫེས་ཤིང་སྤྱི་བོར་ཕག་ཞལ་ནག་པོ་གྱེན་དུ་ངུར་བ༔ནུ་མ་འབུར་ཞིང་པདྨོ་རྒྱས་པ་དུར་ཁྲོད་ཆས་བརྒྱད་ཀྱིས་བརྒྱན་ཅིང་ཡེ་ཤེས་མེ་དང་འོད་ཕུང་འཁྲིགས་པའི་ཀློང་དུ་བཞུགས་པའི་སྤྱི་བོར༔བླ་མ་ལོངས་སྐུ་ཀུན་འདུས་ཀྱི་སྤྱི་ཞལ་རྡོ་རྗེ་ཕག་མོ་དམར་མོ་གྲི་ཐོད་བསྣམས་ཤིང་གར་སྟབས་ཀྱིས་རོལ་པ་ཡེ་ཤེས་མེ་དཔུང་འབར་བའི་ཀློང་དུ་བཞུགས་པར་གསལ་བའི་སྤྱིར་བོར༔བླ་མ་ཆོས་སྐུའི་དཀྱིལ་འཁོར་ཡོངས་སུ་རྫོ